Ukraina ayirmachilarning Rossiya raketasidan foydalanganini isbotlovchi audioyozuvni taqdim etdi

Ukraina mansabdorlari Malayziya aviakompaniyasi samolyotini rossiyaparast ayirmachilar Rossiya raketasidan foydalangan holda urib tushirganini ta’kidlamoqda. Bu haqda Euronews xabar berdi.

Ukraina Bosh vaziri Arseniy Yatsenyuk xorijiy muxbirlar oldida nutq so‘zlar ekan, barcha hukumatlarni aviahalokat bilan bog‘liq tekshiruv ishlarida qatnashishga va bu xalqaro jinoyatni amalga oshirgan kishilarni jazolashda Ukrainaga yordam berishga chaqirdi.
“Bu insoniylikka zid bo‘lgan jinoyat”, — dedi Bosh vazir.
Ukraina Xavfsizlik xizmati rahbari Valentin Nalivaychenko Donetskdagi ayirmachilar va Rossiya armiyasidagi yuqori mansabli vakilning telefon suhbati yozib olingan audioyozuvni ommaga taqdim etdi. Audioyozuvda samolyotlarni urib tushirishga qodir “Buk” zenit raketa majmuasi haqida so‘z boradi.
Nalivaychenko fikricha, bu audioyozuv Malayziya “Boing”i rossiyaparast ayirmachilar tomonidan urib tushirilganini isbotlaydi.